簡延平李公足擇善
作者：王邁
朝代：宋

paragraphs: 昔人重相思，千里且命駕。
我家去游洋，相望纔四舍。
偃息豈不思，吉服詎可借。
惟憑一雁翔，敢望雙鳬下。
日者聞琴堂，墨綬將解卸。
東閣領羣英，勝遊當首夏。
惠然訪九仙，雲物爭迎迓。
拂石納晚凉，秉燭娛清夜。
吉碑共摩挲，吉夢相矜詫。
物色故老言，赤鯉何年化。
題詩富錦囊，仙境爲增價。
是地近吾廬，過從何未暇。
初傳尚半疑，後信良多訝。
世態如浮雲，炎凉更代謝。
高誼定不然，寄聲來慰藉。